Illum il-Kunsill laħaq qbil politiku dwar il- Faċilità Ewropea għall-Paċi (FEP), l-istrument globali ġdid lil hinn mill-baġit li ser jiffinanzja azzjoni esterna b'implikazzjonijiet militari jew ta' difiża, taħt il-Politika Estera u ta' Sigurtà Komuni, bil-għan li jiġi evitat il-konflitt, tiġi ppreservata l-paċi u jissaħħu s-sigurtà u l-istabbiltà internazzjonali . Bis-saħħa tal-Faċilità Ewropea għall-Paċi l-ġdida, l-UE ser tkun tista' tikkontribwixxi għar-reżiljenza tal-pajjiżi sħab fl-Afrika u fil-viċinat. Il-FEP huwa investiment fundamentali fil-paċi u l-istabbiltà li ser jippermetti lill-UE u lis-sħab tagħha jindirizzaw b'mod effettiv u flessibbli l-kriżijiet internazzjonali. Heiko Maas, Ministru Federali Ġermaniż għall-Affarijiet Barranin F'konformità mal-Istrateġija Globali tal-UE tal-2016, l-objettiv tal-fond huwa li jtejjeb mhux biss il-kapaċità tal-UE li tipprevjeni u tirreaġixxi malajr għall-kriżijiet u l-konflitti f'dawk l-oqsma li qed jesperjenzaw l-aktar theddid urġenti u kritiku għas-sigurtà, iżda wkoll li tagħti s-setgħa lill-pajjiżi sħab u lill- organizzazzjonijiet reġjonali u internazzjonali biex jagħmlu l-istess. Dan ser itejjeb il-kapaċità tal-UE li ssaħħaħ il-kapaċità ta' pajjiżi terzi li jipprevjenu u jirreaġixxu għall-kriżijiet u jipproteġu aħjar il-popolazzjonijiet tagħhom stess. L-istrument il-ġdid ''barra l-baġit'' ser ikollu baġit ta' EUR 5 biljun għall- perjodu 2021-2027 u ser jiġi ffinanzjat permezz ta' kontribuzzjonijiet annwali mill-istati membri tal-UE. Dan ser ikun parti minn approċċ komprensiv tal-UE għall-finanzjament tal-azzjoni esterna flimkien ma', fost l-oħrajn, l-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI). Il-Faċilità ser tippermetti lill-UE, għall-ewwel darba, tikkomplementa l-attivitajiet tal-missjonijiet u l-operazzjonijiet tal-PSDK tagħha fil-pajjiżi ospitanti b'miżuri ta' assistenza , li jistgħu jinkludu l-provvista ta' tagħmir, infrastruttura jew assistenza relatati mal-militar u d-difiża , mitluba minn pajjiżi terzi, organizzazzjonijiet reġjonali jew internazzjonali. Il-miżuri ta' assistenza ser ikunu integrati fi strateġija politika ċara u koerenti u ser ikunu akkumpanjati minn valutazzjonijiet tar-riskju bir-reqqa u salvagwardji b'saħħithom. Il-FEP ser tieħu post il-Faċilità għall-Paċi fl-Afrika eżistenti, l-istrument ewlieni użat mill-UE biex tikkontribwixxi għall-finanzjament ta' operazzjonijiet immexxija mill-Unjoni Afrikana jew l-organizzazzjonijiet reġjonali Afrikani. Il-FEP issa ser tippermetti lill-UE tikkontribwixxi għall-finanzjament ta' operazzjonijiet ta' appoġġ għall-paċi mmexxija minn sħab fi kwalunkwe post fid-dinja. Barra minn hekk, il-Faċilità ser tissostitwixxi l- mekkaniżmu Athena , li qabel kien jintuża biex jiffinanzja l-ispejjeż komuni operattivi ta' missjonijiet u operazzjonijiet militari individwali tal-PSDK tal-UE (jiġifieri l-Kwartieri Ġenerali, it-trasport tal-persunal, l-ispejjeż għall-protezzjoni tal-forza eċċ.). Sfond It-twaqqif ta' Faċilità Ewropea għall-Paċi oriġinarjament kien propost f' Ġunju 2018 mir-Rappreżentant Għoli għall-Affarijiet Barranin u l-Politika ta' Sigurtà ta' dak iż-żmien sabiex jiġi amplifikat is-sett ta' għodod tal-UE għall-ġestjoni tal-kriżijiet li jikkontribwixxi għat-tisħiħ tal-UE bħala fornitur globali tas-sigurtà aktar effettiv u reattiv. Fl-2016 l-Istrateġija Globali għall-Politika Estera u ta' Sigurtà tal-Unjoni Ewropea pprovdiet il-qafas tal-Unjoni għal involviment estern magħqud u responsabbli fi sħubija ma' oħrajn, biex tmexxi 'l quddiem il-valuri u l-interessi tagħha fis-sigurtà, id-demokrazija, il-prosperità u ordni globali bbażat fuq ir-regoli, inkluż id-drittijiet tal-bniedem u l-istat tad-dritt. Proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà, bl-appoġġ tal-Kummissjoni, lill-Kunsill għal Deċiżjoni tal-Kunsill li tistabbilixxi Faċilità Ewropea għall-Paċi, 13 ta' Ġunju 2018